Universis presentes litteras inspecturis, nos magister Johannes de Borbonio, canonicus et officialis Eduensis, notum facimus quod in nostra presentia propter hoc specialiter constituti Amyetus et Perrinetus, fratres, liberi quondam Guidonis dicti Foetat de Edua, defuncti, asserentes et affirmantes publice et in jure coram nobis se habere apud Eduam in loco qui dicitur Rue quamdam domum cum orto et virgulto retro ipsam domum sitis, sitam inter domum Michaelis dicti Loisy ex una parte, et mansum quondam Paineti de Rua ex altera; item, inter viam publicam per quam itur apud Colchas ex una parte, et virgultum capituli Eduensis, quem tenet Galterus Porcheti ex altera; item, se habere duos denarios censuales in quibus Bryvetus de Campo et sui sibi tenentur obligati, sitos, ut asserunt, super quoddam pratum suum, situm in praeria de Arroto, quos domum cum orto et virgulto retro sitis et duos denarios censuales predicti Amyetus et Perrinetus asserunt coram nobis se emisse a Guidone, quondam filio domini Christiani, dicti Cornetat, de Edua, defuncti, dictam domum cum orto et virgulto, appendiciisque et pertinenciis ipsius et dictos duos denarios censuales, non coacti, non circonventi, sed providi ac spontanei ut asserunt, vendunt, quittant, cedunt et concedunt in perpetuum domino Seguino de Sancta Maria Cabilonensi, presbitero, curato ecclesie Sancti Leodegarii sub Biffracto, et suis, ab ipso Seguino et suis tenendos, habendos et perpetuo pacifice possidendos, pro quindecim libris Turonensium, ipsis venditoribus ab eodem Seguino, emptore, jam solutis in pecunia legitime numerata, prout iidem venditores coram nobis confitentur, se de premissis omnibus venditis pro se et suis coram nobis devestientes, etc. Datum et actum Edue, anno Domini millesimo ducentesimo octogesimo, mense aprili.